Vier vas ná moord op tienerseun  Argieffoto: SAPD/Facebook Vier jong verdagtes is in hegtenis geneem vir die moord op ŉ 17-jarige seun wie se liggaam Sondag in die vroeë oggendure op ŉ strand in Port Elizabeth aangetref is. Kol. Priscilla Naidu, woordvoerder van die polisie, het gesê die polisie is teen 04:45 in kennis gestel van ŉ liggaam wat op die Hobie-strand in Summerstrand lê. By polisiebeamptes se aankoms op die toneel het hulle die liggaam van die tienerseun aangetref met ŉ steekwond in sy bors. Die oorledene is later as Curtly Alexander geïdentifiseer. ŉ Moordondersoek is begin en teen 13:45 is drie tieners van Arcadia in Bethelsdorp in hegtenis geneem. Die vierde verdagte, ook van Arcadia, se ma het hom na die polisiestasie gebring. Volgens Naidu is die vier verdagtes almal tussen 16 en 18 jaar oud. “Die verdagtes word tans onderskeidelik by Nerina Huis en by die Humewood-polisiestasie aangehou. Die twee 16-jarige verdagtes sal Maandag in die hof verskyn, terwyl die ander twee Dinsdag op ŉ aanklag van moord sal verskyn,” het Naidu gesê. Sy het gesê nog inhegtenisnemings word binnekort verwag.